60 jaar Louis Trichardt Tehuis vir Bejaardes - Ons Tuis Monument Tehuise
Die verkeer is al reeds druk besig teen 9 uur op 'n koel Saterdag herfsoggend. Die gemoedere loop hoog soos wat ander padgebruikers 'n mens se geduld op die proef stel. Anderkant die Daspoort tonnel draai ek regs af oppad na Louis Trichardt Behuisingsentrum. Deur die stil straatjies van Danville oorval die stilte en kalmte my onbewustelik. My gedagtes word weer terug geneem na die dag se verrigting. Louis Trichardt Behuisingsentrum vier hulle 60-jarige bestaan waarvan die gedenkplaat op 20 Maart 1957 onthul was.
By aankoms is al die inwoners opgetooi vir die geleentheid en sing heerlik saam uit volle bors tydens die voorsang van "ou" Afrikaanse volksliedere soos "Jan Pierrewiet", "My Sarie Marais" en nog vele ander.
Onder die gaste wat die verrigting bygewoon het is die destydse direkteur van bejaardesorg en haar eggenote, mev Kotie Viljoen, die vorige voorsitter van die Monumenttehuise direksie, mev Marita Fourie en haar eggenoot, mev Sannie Duvenage, die vorige huisbestuurvoorsitter, en ds Dries Beukes en sy eggenoot namens die Ons Tuis en Monumenttehuise Groep. Mevv Cariena Bester en Marie Hunter, vorige bestuurders van Louis Trichardt het tot groot opgewondheid van die inwoners ook die fees bygewoon.
Die verrigtinge word op gepaste wyse geopen met skriflesing en gebed deur ds Herman van den Berg. Hy verwys na die Israeliete wat ook soos ons vandag nog die diens van barmhartigheid verrig. Hy meld hoe die tehuis ontstaan het deur 'n groep mense wat geglo het in dit wat hulle doen en vir wie hulle dit gaan doen. Daardie jare het hulle by die Vootrekkermonument kos en eetgoed verkoop om sodoende fondse te bekom vir die bou van die hierdie tehuis.
Die voorsitter van Louis Trichardt, mev Isme Gates, spreek die gaste toe en haal staaltjies aan oor die ryk geskiedenis van Louis Trichardt tehuis. Een van die staaltjies wat sy noem was dat Louis Trichardt, die ou voortrekker leier van 1938, se agterkleinkind een van die eerste inwoners van die tehuis was wat in 1958 ingetrek het. Hy is ook in dieselfde tehuis in 1964 oorlede.
Na al die toesprake was die bestuur aangenaam verras toe 'n inwoner namens die inwoners 'n kontantbedrag van R7867.50 aan ds Dries Beukes (waarnemende bestuurder van Ons Tuis en Monumentehuise) oorhandig het. Die inwoners het op eie inisiatief vir hierdie geleentheid geld bymekaar gemaak ongeag hulle eie finansiële vermoëns.
Die huisbestuur sowel as bestuurder van Louis Trichardt, mev Gail Schultz, het op 'n gepaste wyse van hierdie fees viering 'n groot geleentheid en sukses gemaak.